In nomine Dei omnipotentis, nomine triplicis, numine simplicis, BRUNO*, humilis Leuchorum episcopus, Dei dono id quod est. Noverit industria fidelium Xpisti, tam futuri temporis quam presentis, quod vice quadam, dum ex more pastorali nostri parroechiam pontificii perambularemus, contigit nos apud Bertiniacam cellam hospitari cum fidelibus. Itaque eo loci domnus abbas Divionensis, Halinardus nomine dictus, cujus cella illa intererat, pariterque domnus abbas Vidricus* noster de coenobio sancti Apri, ambo conversatione laudabiles, convenere gratia nostri. Porro locus illę satis eleganter Dei servitio extiterat constructus, set dedicationis benedictione nondum munitus, et, quod nobis gratius, disciplinate a monachis religiosis incolebatur. Igitur prefati abbates petierunt illud nos dedicare oratorium, ut pote ecclesiam nostrę diocesis et regiminis: quorum annuendo preci, explevimus quod nostri erat officii. Ordinatus vero de quibus interpellabamur rebus omnibus, consultu fidelium commorati sumus, ut sanctum Xpisti martyrem BENIGNUM, cujus honori illum sacravimus locum, quovis donario sustentaremus, quatinus per hoc stabiliretur inibi memoriale nostri, et vivi, et defuncti. Diu ergo nobis super his meditantibus, nec ad manus quod dari posset cęlebre habentibus, suggestum est altaria de duabus ecclesiis, quę erant sancti illius, sub nostra ditione pendere, darique possibile, si in nostro consisteret velle; set, quia res perspicuas sepe contingit quadam dubietatis caligine impediri, verebamur ne illa tam subita et indiscussa donatio contraheret in posterum aliquid sinistri, et ne fieret quandoque seminarium scandali; set quoniam legis presidio et ęquitatis lance id facere conabamur, statutis induciis distulimus quoad sedem nostram repeteremus. Denique postmodum, una dierum convocari fecimus nostri cleri concilium, cujus in medium recitatur petitio abbatum predictorum; relatum est omnium qui aderant consilio, id nec perfici neque stabili[ri] posse, absque testamentis utrimque cum cyrographo notatis. Horum laude et petitione, et artius cęteris domno abbate Vuidrico insistente, donavimus sancto BENIGNO duo altaria, videlicet de Solini monte et Volferei curte, eo rationis tenore quamdiu inibi regulariter cęlebraretur ordo vitę monasticę, sin secus, quoniam, proh dolor! potentes seculi tales non sunt quales ante habiti sunt, si forsam episcopus Lingonensis, per cupiditatis zelum, usibus suis illud rapuerit monasterium, sive pulsis exinde monachis regularibus, pomposa secularitas idem subintroierit coenobium, hęc altaria illi ecclesię concessa, sine ulla controversia, absque apostrophali garrullitate, in nostram redeant potestatem. Et quia thesaurus rerum omnium memoria est, ne posteri nostri ullo perturbationis errore prepediantur, set conventio ista sine velamine fuci illis aperta reveletur, hęc testamenta in alterutram partem cyrographo notare fecimus, ut in comprobatione veri testimonii sit tenentibus et tollere volentibus idoneus defensionis locus. + Signum Brunonis pontificis, manu propria hoc testamentum confirmantis. Signum domni abbatis Halinardi. S’ Gregorii prefatę cellę prioris. S’ Vuidrici abbatis. S’ Hunaldi* abbatis. Sig. Norberti* abbatis. S’ Gebuini* primicherii. S’ Vualterii* decani. Sig. Odelrici* archidiaconi. S’ Liezhardi* archidiaconi. S’ Gebizonis* archidiaconi. S’ Herberti* archidiaconi. S’ Vuidrici* archidiaconi. Sig. Lamberti* archidiaconi. Sig. Stephani* archidiaconi. Sig. Rodulfi* archidiaconi. S’ Bezelini* archidiaconi. S’ Raynardi*, ejusdem civitatis comitis. S’ Hugonis* fratris domni episcopi. S’ Milonis. S’ Bruchardi. S’ Stephani. S’ Bosonis. S’ Heinrici* advocati. S’ filii ejus Sigifridi*. Igitur quoniam, secundum Apostolum, nobis est videndum quomodo caute ambulemus, quoniam dies mali sunt [Eph., v, 16], censum de istis altaribus non perdonamus, set pro solida vestitura, nobis nostrisque successoribus persolvendum reservamus. Cum autem contigerit ea vicariis viduari, potestatem libere obtineant, sine respectu episcopi et archidiaconi, alios inponendi et illis ea vendendi. Acta sunt hęc Tulli in plenaria sinodo habita VIII idus octoBRis, luna .XIII., epacta prima, concurrente .IIII., bissexto, anno incarnationis dominice millesimo tricesimo .VI., indictione .V., anno regni CHUONRADI* .XIII., imperii vero .X. EGO DEZILINUS CANCELLARIUS, INDIGNUS LEVITA DOMUS SANCTI STEPHANI, SCRIPSI ET PUBLICE RELEGI.